text: De fleste skoler holder åbent fredag
  05 december 2013 kl. 20.24
  Der er kun Tønder Kommune, der holder lukket i alle skoler i morgen fredag. Flere kommuner tøver dog stadig med at give endelig besked.
  Esbjerg og Kolding har således givet foreløbige meldinger om, at skolerne forventes at være åbne igen fredag.
  Andre kommuner som f.eks. Sønderborg henviser til de enkelte skoler. TV SYD har i skrivende stund ikke konstateret andre skoler med aflyst undervisning, end de der er meldt ud for hele Tønder Kommune.
  Det er et kig i morgendagens vejrudsigt, der får de fleste kommuner til at vurdere, at det vil være forsvarligt for børnene at gå i skole.
  Har du børn, der går i skole, bør du for alle tilfældes skyld holde dig orienteret på skolens eller kommunens egen hjemmeside.
  Udover folkeskolerne har UC Syddanmark tidligere på dagen aflyst al undervisning fredag. Så her kan skolens 6.400 studerende i Esbjerg, Kolding, Haderslev, Sønderborg og Aabenraa se frem til en fredelig fredag.
  